Document ID: 32001R1813

Κανονισμός (ΕΚ) αριθ. 1813/2001 της Επιτροπής
της 14ης Σεπτεμβρίου 2001
για τη θέσπιση των λεπτομερειών εφαρμογής του κανονισμού (ΕΚ) αριθ. 104/2000 του Συμβουλίου όσον αφορά τους όρους χορήγησης και ανάκλησης της αναγνώρισης των διεπαγγελματικών οργανώσεων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 104/2000 του Συμβουλίου, της 17ης Δεκεμβρίου 1999, για την κοινή οργάνωση των αγορών των προϊόντων αλιείας και υδατοκαλλιέργειας(1), όπως τροποποιήθηκε από τον κανονισμό (ΕΚ) αριθ. 939/2001 της Επιτροπής(2), και ιδίως το άρθρο 13 παράγραφος 7,
Εκτιμώντας τα ακόλουθα:
(1) Το άρθρο 13 του κανονισμού (ΕΚ) αριθ. 104/2000 προβλέπει ιδίως τη δυνατότητα αναγνώρισης διεπαγγελματικής οργάνωσης του τομέα της αλιείας και υδατοκαλλιέργειας όταν αυτή συγκεντρώνει σημαντικό μέρος των ποσοτήτων που παράγονται, μεταποιούνται ή διατίθενται στο εμπόριο από τα μέλη κάθε σχετικού κλάδου, για τη σχετική περιοχή. Για να διασφαλιστεί ισόρροπη εδαφική βάση, η διεπαγγελματική οργάνωση πρέπει να επιτυγχάνει ένα ελάχιστο επίπεδο αντιπροσωπευτικότητας σε όλες τις περιοχές που καλύπτονται από τη δραστηριότητα της, εφόσον δραστηριοποιείται σε περισσότερες της μιας περιοχές.
(2) Πρέπει να καθορισθούν οι πληροφορίες που πρέπει να παρέχουν οι διεπαγγελματικές οργανώσεις στο κράτος μέλος για τους σκοπούς της αναγνώρισης τους.
(3) Τα κράτη μέλη υποχρεούνται να ελέγχουν τις δραστηριότητες των διεπαγγελματικών οργανώσεων και να πληροφορούν την Επιτροπή, σε τακτά χρονικά διαστήματα, όσον αφορά την τήρηση, εκ μέρους των διεπαγγελματικών οργανώσεων, των όρων αναγνώρισης.
(4) Πρέπει να αποσαφηνισθούν ορισμένες λεπτομέρειες της διαδικασίας χορήγησης, απόρριψης και ανάκλησης της αναγνώρισης των διεπαγγελματικών οργανώσεων από το κράτος μέλος.
(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης αλιευτικών προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Μία διεπαγγελματική οργάνωση θεωρείται αντιπροσωπευτική σε περιφερειακή κλίμακα, κατά την έννοια του άρθρου 13 παράγραφος 1 στοιχείο β) του κανονισμού (ΕΚ) αριθ. 104/2000, εφόσον συγκεντρώνει το ένα τρίτο των ποσοτήτων που παράγονται, μεταποιούνται ή διατίθενται στο εμπόριο από τα μέλη καθενός των κλάδων που τη συνθέτουν για τη σχετική περιφέρεια.
2. Στην περίπτωση που μια διεπαγγελματική οργάνωση ασκεί τις δραστηριότητες της σε περισσότερες της μίας περιφέρειες, πρέπει να αντιπροσωπεύει τουλάχιστον το 20% των ποσοτήτων που παράγονται, μεταποιούνται ή διατίθενται στο εμπόριο σε κάθε μία από τις υπό κρίση περιφέρειες.
Άρθρο 2
Η αίτηση αναγνώρισης της διεπαγγελματικής οργάνωσης, η οποία κατατίθεται στο κράτος μέλος, περιέχει πληροφορίες τουλάχιστον σχετικά με:
α) την τήρηση των όρων αντιπροσωπευτικότητας που αναφέρονται στο άρθρο 1·
β) το καθεστώς των οργανώσεων ή ενώσεων που διαθέτει στη σύνθεσή της·
γ) τους κανόνες σύστασης της διεπαγγελματικής οργάνωσης·
δ) τις λεπτομέρειες σχετικά με τις δραστηριότητες που ασκούν τα μέλη της διεπαγγελματικής οργάνωσης σύμφωνα με το άρθρο 13 παράγραφος 1 στοιχείο δ) του κανονισμού (ΕΚ) αριθ. 104/2000·
ε) το γεωγραφικό πεδίο άσκησης των δραστηριοτήτων της διεπαγγελματικής οργάνωσης.
Η διεπαγγελματική οργάνωση κοινοποιεί επίσης στο κράτος μέλος όλα τα άλλα έγγραφα και στοιχεία αξιολόγησης που είναι αναγκαία για την αναγνώριση της δραστηριότητάς της.
Άρθρο 3
1. Κατ' εφαρμογή των διατάξεων του άρθρου 13 παράγραφος 3 στοιχείο β) του κανονισμού (ΕΚ) αριθ. 104/2000, τα κράτη μέλη διενεργούν μία φορά τουλάχιστον κατ' έτος, ιδίως με την ευκαιρία της υποβολής ετήσιας έκθεσης δραστηριοτήτων, έλεγχο όσον αφορά την τήρηση, εκ μέρους των διεπαγγελματικών οργανώσεων, των όρων αναγνώρισής τους.
2. Τα κράτη μέλη διαβιβάζουν στην Επιτροπή έκθεση σχετικά με τους ελέγχους που αναφέρονται στην παράγραφο 1 το αργότερο δύο μήνες μετά την πραγμάτωση αυτών των ελέγχων.
Άρθρο 4
1. Σε περίπτωση απόρριψης ή ανάκλησης της αναγνώρισης, η απόφαση του κράτους μέλους πρέπει να είναι αιτιολογημένη.
2. Εφόσον αντιμετωπίζεται η ανάκληση της αναγνώρισης, το κράτος μέλος κοινοποιεί την πρόθεση αυτή, καθώς και τους λόγους της ανάκλησης στη διεπαγγελματική οργάνωση ζητώντας της να υποβάλει τις παρατηρήσεις της εντός συγκεκριμένης προθεσμίας.
Άρθρο 5
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Σεπτεμβρίου 2001.

Labels: 9
15
6